**Προς Όλα τα Μέλη της ΟΕΒ**

3 Απριλίου 2025

Κυρίες/κύριοι,

**ΕΓΚΥΚΛΙΟΣ**

**Θέμα: Ο περί Αδειών (Πατρότητας, Γονική, Φροντίδας, Ανωτέρας Βίας) και Ευέλικτων Ρυθμίσεων Εργασίας για την Ισορροπία μεταξύ Επαγγελματικής και Ιδιωτικής Ζωής (Τροποποιητικός) Νόμος του 2025**

Ψηφίστηκε από τη Βουλή των Αντιπροσώπων και δημοσιεύτηκε στην Επίσημη Εφημερίδα της Δημοκρατίας στις 31 Μαρτίου 2025, **ο περί Αδειών (Πατρότητας, Γονική, Φροντίδας, Ανωτέρας Βίας) και Ευέλικτων Ρυθμίσεων Εργασίας για την Ισορροπία μεταξύ Επαγγελματικής και Ιδιωτικής Ζωής (Τροποποιητικός) Νόμος του 2025.**

Με βάση την τροποποίηση, σε περίπτωση (α) **γονέα τέκνου με αναπηρία ή γονέα προσώπου με αναπηρία, η διάρκεια της γονικής άδειας επεκτείνεται σε είκοσι (20) εβδομάδες** και σε περίπτωση (β) **χήρου/ας γονέα ή μονού γονέα είτε λόγω αφαίρεσης της γονικής μέριμνας από τον άλλο γονέα είτε μη αναγνώρισης του τέκνου από αυτόν, η διάρκεια της γονικής άδειας επεκτείνεται σε είκοσι τρεις (23) εβδομάδες.**

Σημειώνεται ότι το δικαίωμα λήψης γονικής άδειας είναι ατομικό και αμεταβίβαστο δικαίωμα για κάθε γονέα, με εξαίρεση τη δυνατότητα μεταβίβασης **μέχρι** εννέα (9) εβδομάδων από το υπόλοιπο της άδειας του ενός γονέα στο υπόλοιπο της άδειας του άλλου γονέα.

Νοείται ότι, το δικαίωμα μεταβίβασης αφορά την περίοδο γονικής άδειας για την οποία δεν παρέχεται επίδομα γονικής άδειας με βάση τις διατάξεις του Νόμου.

Επιπλέον, η γονική άδεια λαμβάνεται μεταξύ του χρονικού διαστήματος που μεσολαβεί από τη λήξη της ληφθείσας άδειας μητρότητας ή πατρότητας, ανάλογα με την περίπτωση, **μέχρι το δέκατο πέμπτο (15ο) έτος της ηλικίας του τέκνου** ενώ σε περίπτωση **γονέα προσώπου με αναπηρία**, τηρουμένων των διατάξεων του περί Ατόμων με Αναπηρίες Νόμου, το δικαίωμα για λήψη γονικής άδειας επεκτείνεται **μέχρι το εικοστό πρώτο (21ο) έτος ηλικίας του προσώπου με αναπηρία**.

Αυτούσιες οι σχετικές τροποποιήσεις είναι διαθέσιμες [εδώ.](https://www.mof.gov.cy/mof/gpo/gazette.nsf/96B722F6AA0C4264C2258C5E002DFBC7/$file/5031%2031%203%202025%20PARART%CE%97MA%201o%20MEROS%20I.pdf)

Για οποιεσδήποτε απορίες ή διευκρινίσεις μπορείτε να επικοινωνήσετε με το Τμήμα Εργασιακών Σχέσεων & Κοινωνικής Πολιτικής της ΟΕΒ στο τηλ. 22-643000.

EPO250338EGK